**Model de conveni marc de col·laboració entre l’Administració de la Generalitat de Catalunya, mitjançant el Departament d’Educació i <nom de l’entitat>,per desenvolupar, en règim d’alternança i amb formació dual, un/diversos programa/es de formació i inserció, a l’Institut <nom institut>, de <localitat>**

Intervenen:

Per part de l’Administració de la Generalitat de Catalunya, mitjançant el Departament d’Educació, <nom i cognoms>, <director/directora> del centre <denominació del centre educatiu>, amb codi <codi>, en endavant l’Institut, nomenat per la Resolució de <data de la resolució de nomenament com a director/directora>, que actua en virtut de la Resolució EDU/3339/2020, de 17 de desembre, per la qual s’estableix el contingut del conveni marc de col·laboració entre l’Administració de la Generalitat de Catalunya, mitjançant el Departament d’Educació, i l’entitat corresponent, per desenvolupar, en règim d’alternança i amb formació dual, el cicle formatiu i/o el programa formatiu a l’institut corresponent i es delega en les persones titulars de les direccions dels instituts de titularitat del Departament d’Educació la competència per a la signatura del conveni i de les addendes, que està publicada en el DOGC núm. 8302.

Per part de l’/la <denominació completa de l’entitat>, en endavant l’entitat, amb NIF <NIF>, <nom i cognoms>, en nom i representació de <denominació completa de l’entitat>, en virtut de <càrrec>, segons consta acreditat mitjançant <legitimació>.

En ús de les seves atribucions, les parts es reconeixen mútuament la capacitat legal suficient per formalitzar aquest acte i

**Manifesten:**

1. Que la Llei orgànica 3/2022, de 31 de març, d’ordenació i integració de la formació professional, estableix a l’apartat 1 de l’article 55 el caràcter dual de tota la formació professional, incorporant una fase de formació en empresa o organisme equiparat.
2. Que el Reial decret 1147/2011, de 29 de juliol, pel qual s’estableix l’ordenació general de la formació professional del sistema educatiu, determina a l’article 31 la modalitat en alternança d’impartició dels programes formatius.
3. Que el Reial decret 1529/2012, de 8 de novembre, pel qual es desplega el contracte per a la formació i l’aprenentatge i s’estableixen les bases de la formació professional dual, estableix:

* Les modalitats de desenvolupament de la formació professional dual a l’article 3.1.
* El contingut dels convenis amb les empreses a l’article 31.

1. Que la Llei 10/2015, del 19 de juny, de formació i qualificacions professionals, crea un marc orientat a l’aplicació del model de formació professional a Catalunya, com a element estratègic per millorar el nivell de qualificació professional de les persones, per incrementar-ne l’ocupabilitat i per impulsar la competitivitat de les empreses.
2. Que la Llei 12/2009, del 10 de juliol, d’educació, regula el sistema educatiu no universitari de Catalunya.
3. Que el Decret 284/2011, d’1 de març, d’ordenació general de la formació professional inicial, estableix, a l’article 57, la formació professional en alternança com a mesura flexibilitzadora de l’oferta d’ensenyaments de formació professional.
4. Que la Resolució EDU/2085/2020, de 20 d’agost, actualitza l’organització de la formació en alternança en els ensenyaments de formació professional inicial.
5. Que l’Ordre ENS/241/2015, de 27 de juliol, per la qual es regula la formació pràctica en centres de treball, comprèn les condicions generals de realització de l’estada formativa de formació en centres de treball (FCT).
6. Que la Resolució ENS/1891/2012, de 23 d’agost, estableix l’organització de diverses mesures flexibilitzadores i actuacions en la formació professional.
7. Que la Resolució EDU/3339/2020, de 17 de desembre, estableix el contingut del conveni marc de col·laboració entre l’Administració de la Generalitat de Catalunya, mitjançant el Departament d’Educació, i l’entitat corresponent, per desenvolupar, en règim d’alternança i amb formació dual, el cicle formatiu i/o el programa formatiu a l’institut corresponent, i es delega en les persones titulars de les direccions dels instituts de titularitat del Departament d’Educació la competència per a la signatura del conveni i de les addendes.
8. Que la Resolució ENS/1102/2014, de 21 de maig, estableix els programes de formació i inserció per al curs 2014-2015 i la seva modificació amb la Resolució ENS/241/2015, de 9 de febrer.
9. Que la Resolució ENS/2250/2014, de 6 d’octubre, estableix l’estructura dels programes de formació i inserció, i disposa que els mòduls de formació professional per assolir les competències professionals, que inclouen un mòdul de pràctiques en alternança en centres de treball, completen, de manera general, una qualificació sencera de nivell 1 del Catàleg de qualificacions vigent a Catalunya.
10. Que la Resolució EDU/1359/2019, de 16 de maig, modifica la Resolució ENS/1102/2014, de 21 de maig, per la qual s’estableixen els programes de formació i inserció, i la Resolució ENS/2250/2014, de 6 d’octubre, de l’estructura dels programes de formació i inserció.
11. Que l’Institut té implantats o autoritzats els programes de formació i inserció relacionats a l’annex 1, objecte d’aquest conveni.
12. Que l’Institut relacionat a l’annex 1 té implantada la mesura flexibilitzadora de la formació professional en alternança i dual en els programes de formació i inserció que es detallen a l’annex 1.
13. Que l’Administració de la Generalitat de Catalunya, mitjançant el Departament d’Educació, actua en aquest model de conveni marc com a titular de l’Institut.

D’acord amb l’exposat i en el marc del que disposen, en referència als convenis de col·laboració que subscriuen les administracions públiques, els articles 108-112 de la Llei 26/2010, de 3 d’agost, de règim jurídic i de procediment de les administracions públiques de Catalunya, i els articles 47-52 de la Llei 40/2015, d’1 d’octubre, de règim jurídic del sector públic, amb l’objectiu principal de fomentar la formació professional inicial i apropar l’oferta formativa a les necessitats de les persones treballadores, les parts subscriuen aquest conveni amb subjecció a les següents

**Clàusules:**

Primera. Objecte

L’objecte d’aquest conveni és establir els termes de col·laboració entre l’Institut <denominació del centre educatiu>, amb codi <codi>, de <població> i <nom complet entitat>, per organitzar, oferir i impartir en règim de formació en alternança i dual els programes de formació i inserció:

* <denominació del programa formatiu >, amb codi <codi> [repetiu per cada programa formatiu objecte d’aquest conveni].

Segona. Compromisos de l’entitat

L’entitat es compromet a:

1. Oferir estades formatives a les instal·lacions i dependències dels seus centres de treball destinades a garantir que el nombre d’alumnes establert per ambdues parts signatàries d’aquest conveni, per a cada curs escolar, faci la formació en règim d’alternança amb formació dual, mitjançant un contracte o una beca de formació.
2. Centres de treball:

<Indiqueu nom i adreça del centre de treball> [repetiu per cada centre de treball]

1. Homologar-se per tal de validar la capacitat i l’adequació de l’entitat per participar en el procés de formació de l’alumnat, amb anterioritat a l’inici del procés formatiu.
2. Col·laborar amb el professorat de l’Institut en el seguiment de l’alumnat durant l’estada a l’entitat i en la valoració dels aprenentatges assolits.
3. Designar un tutor o tutora de formació dual de l’entitat per acollir i formar l’alumnat i per fer-ne el seguiment i la valoració, així com per coordinar-se amb el tutor o tutora de l’Institut.
4. Fer que el tutor o tutora de l’entitat de formació dual rebi la formació bàsica impartida per l’Institut que el capaciti per acollir alumnat en formació dual.
5. Destinar els recursos humans i materials necessaris per a l’aprenentatge per part de l’alumnat dels continguts formatius acordats amb l’Institut.
6. Determinar la modalitat del contracte laboral.
7. Tramitar l’acord formatiu amb l’Institut i l’alumnat.
8. Disposar d’una avaluació de riscos específics del lloc o llocs d’estada a l’entitat que hagin d’ocupar els alumnes, d’acord amb la legislació vigent en matèria de prevenció de riscos laborals.
9. Considerar la circumstància de l’edat, en els casos de l’alumnat menor, en relació amb l’avaluació de riscos del lloc de treball feta per l’entitat.
10. Informar l’alumnat sobre els riscos laborals específics associats als llocs de treball de l’estada.
11. Proveir dels equips i mitjans de protecció necessaris perquè l’alumnat desenvolupi les activitats formatives amb les condicions de seguretat i salut adequades.
12. Facilitar a la representació legal dels treballadors informació sobre les persones que facin la formació dual amb contracte laboral o beca formativa en els termes en què es reculli en la negociació col·lectiva.
13. Retribuir, en el cas de contracte per a la formació, l’alumne/a treballador/a, d’acord amb la normativa laboral aplicable.
14. Fer, en el cas de beca formativa, una aportació econòmica que, sens perjudici del que s’acordi en la negociació col·lectiva laboral, no pot ser inferior al 50 % del salari mínim interprofessional de l’any 2020, equiparant-se als cicles formatius de grau mitjà.

Les beques dels alumnes per dur a terme la formació en alternança tenen una durada de 500 hores, amb caràcter ordinari, dins d’un curs acadèmic, que permeten el reconeixement acadèmic de 150 hores de mòduls de formació professional més 180 hores del mòdul d’FCT.

L’import final de l’aportació econòmica que s’aplica s’acorda i es fixa a través de la comissió de seguiment.

Si la jornada és inferior a la jornada ordinària de l’activitat, l’import de la beca ha de ser la part proporcional que correspongui.

Les condicions concretes de la beca han de constar expressament en l’acord formatiu amb l’alumne/a.

1. Incloure els alumnes que formalitzin una beca de formació en el règim general de la Seguretat Social, com a assimilats a treballadors per compte aliè, d’acord amb el que estableix el Reial decret 1493/2011, de 24 d’octubre (BOE núm. 259, de 27.10.2011), pel qual es regulen els termes i les condicions d’inclusió en el règim general de la Seguretat Social de les persones que participin en programes de formació, en desplegament del que estableix la disposició addicional tercera de la Llei 27/2011, d’1 d’agost, sobre actualització, adequació i modernització del sistema de la Seguretat Social.
2. Mantenir la distribució que s’hagi establert en l’organització anual de la formació en alternança a l’Institut i a l’entitat, d’acord amb la distribució curricular del Departament d’Educació que es troba a disposició dels centres al web [xtec.gencat.cat](http://xtec.gencat.cat/ca/curriculum/professionals/pfi/curriculum/), durant el temps acordat per la comissió de seguiment, llevat d’extinció per:

* força major, fet que cal comunicar immediatament a l’Institut;
* concurrència d’altres causes justificades, que cal comunicar en el termini de preavís que estableixi la comissió de seguiment, i
* incompliment, per part dels alumnes, del compromís d’aprofitament acadèmic o de l’observació d’un comportament no adequat a l’entitat, amb la comunicació prèvia als responsables de l’Institut.

Si l’entitat, després d’acordar l’organització anual de l’alternança, per raons organitzatives, n’ha de modificar la distribució establerta de l’horari o de la jornada d’activitat a l’entitat, ho ha de comunicar a l’Institut a fi d’analitzar-ne conjuntament la viabilitat i, si escau, acordar una nova distribució temporal del treball i de la formació.

1. Facilitar la integració a l’entitat mitjançant el mòdul professional d’FCT, preferentment durant el tercer trimestre del primer curs. Aquesta etapa d’integració ha de ser d’un màxim de 50 hores, amb caràcter general.
2. Posar a disposició places de pràctiques perquè els alumnes puguin fer el crèdit/mòdul d’FCT corresponent al programa de formació i inserció, amb la finalitat d’afavorir-ne la inserció laboral, i d’acord amb l’Ordre ENS/241/2015, de 27 de juliol, per la qual es regula l’FCT.

Tercera. Compromisos del Departament d’Educació, mitjançant l’Institut

El centre educatiu es compromet a fer les actuacions següents:

1. Organitzar la formació en règim d’alternança i amb formació dual en col·laboració amb els representants de l’entitat.
2. Informar l’alumnat que participa en la formació en alternança de les característiques del seu desenvolupament, i tramitar i recollir l’acord formatiu que recull l’activitat de formació en règim d’alternança i amb formació dual que desenvolupa cada alumne o alumna a l’entitat.
3. Fer constar en l’acord formatiu amb l’alumne/a les condicions concretes de la beca formativa.
4. Designar un tutor/a de l’alumne/a per garantir-ne el seguiment durant l’estada formativa a l’entitat.
5. Facilitar les dades necessàries per tal que l’entitat pugui formalitzar el contracte per a la formació i I’aprenentatge.
6. Signar, en el cas de contracte per a la formació i l’aprenentatge, la sol·licitud d’autorització de l’activitat formativa o la documentació que es pugui establir en la normativa reguladora.
7. Impartir la formació en prevenció de riscos laborals que s’estableix en el currículum del cicle formatiu abans d’iniciar l’estada a l’entitat.
8. Impartir la formació bàsica als tutors de l’entitat, seguint el programa de la Direcció General de Formació Professional Inicial.
9. Establir conjuntament amb l’entitat el mètode de seguiment dels alumnes al llarg de l’estada a l’entitat i les accions correctores necessàries del procés d’aprenentatge per afavorir-ne el rendiment acadèmic.
10. Establir i acordar amb l’entitat el mètode i els criteris per valorar els aprenentatges assolits en l’estada formativa a l’entitat.
11. Acordar amb l’entitat el pla d’activitats individualitzat per a l’alumnat que desenvolupi l’estada formativa a l’entitat en formació dual.
12. Facilitar, en cas de finalització anticipada del contracte laboral o la beca formativa, que els alumnes puguin cursar la formació iniciada, pels mitjans que el centre estableixi, en què s’inclou la metodologia semipresencial.

Quarta. Formació en Centres de Treball (FCT)

1. El Departament d’Educació dona suport als tutors de les pràctiques en el desenvolupament de la seva tasca, i estableix un sistema de reconeixement per a aquesta formació.

2. Abans d’iniciar el període de pràctiques, els alumnes han de rebre una formació sobre els coneixements, els procediments i les actituds que es consideren necessaris per facilitar la seva experiència en el món del treball, que ha d’establir continguts rellevants sobre prevenció de riscos laborals específics del lloc de l’estada i sobre protecció de dades de caràcter personal o confidencial.

3. L’entitat ha de proveir dels equips i mitjans de protecció necessaris perquè els alumnes desenvolupin les activitats de treball en les condicions de seguretat i salut adequades.

Cinquena. Altres mesures i actuacions de formació professional

L’Institut dona suport a l’entitat, informant, assessorant i orientant sobre les mesures i actuacions de:

* reconeixement acadèmic de l’experiència professional;
* reconeixement acadèmic de la formació contínua;
* oferta de formació professional per a col·lectius singulars;
* accés de treballadors als cicles formatius, tot i que no tinguin els requisits d’accés, i
* proves d’accés als cicles formatius.

Aquestes mesures i actuacions s’han d’articular, si així ho decideixen ambdues parts, d’acord amb el marc normatiu aplicable (essencialment el Decret 284/2011, d’1 de març, i la Resolució ENS/1891/2012, de 23 d’agost, d’organització de diverses mesures flexibilitzadores i actuacions en la formació professional).

Sisena. Confidencialitat

1. L’Institut, que inclou el seu professorat i alumnat, es compromet a mantenir la confidencialitat de tota la informació tècnica o comercial reservada que es pugui haver rebut ocasionalment al llarg de la seva estada formativa. En aquest sentit, l’entitat pot presentar a l’Institut els compromisos de confidencialitat que han de signar els alumnes que desenvolupin la formació en alternança i, si escau, els professors del centre.
2. Les parts es comprometen a informar els alumnes de l’existència d’aquest compromís i a vetllar perquè es compleixi.
3. Aquesta documentació no es facilita a tercers sense l’autorització escrita de l’entitat propietària.

## Setena. Protecció de dades de caràcter personal

1. Ambdues parts es comprometen a donar estricte compliment a la normativa reguladora de protecció de dades de caràcter personal d’acord amb el que determina:

* El Reglament (UE) 2016/679 del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’aquestes dades i pel qual es deroga la Directiva 95/46/CE (Reglament general de protecció de dades).
* La Llei orgànica 3/2018, de 5 de desembre, de protecció de dades personals i garantia dels drets digitals.
* Altra normativa reguladora de protecció de dades de caràcter personal que sigui aplicable durant la vigència d’aquest conveni i que no contradigui el Reglament (UE) 2016/679 i la Llei orgànica 3/2018, no s’hi oposi o sigui incompatible.

1. Les parts signatàries acompleixen les determinacions establertes a la Llei orgànica 1/1982, de 5 de maig, de protecció civil del dret a l’honor, a la intimitat personal i familiar i a la pròpia imatge, i a la resta de normativa aplicable.
2. L’Institut manifesta expressament i garanteix a l’entitat que ha informat els alumnes i ha obtingut el consentiment corresponent per part d’ells per poder comunicar les seves dades a l’entitat amb les finalitats establertes en aquest conveni. Per la seva banda, l’entitat es compromet a tractar les dades objecte de la comunicació únicament amb aquesta finalitat, si bé pot tractar les dades amb fins addicionals si obté el consentiment dels afectats.

Vuitena. Protecció dels menors

1. Les parts es comprometen que el personal, sigui propi o extern, que intervingui en l’execució d’aquest conveni, compleix el que disposa l’article 57.1 de la Llei orgànica 8/2021, de 4 de juny, de protecció integral a la infància i l’adolescència davant la violència, concretament amb el requisit de no haver estat condemnat per sentència ferma per cap delicte contra la llibertat i indemnitat sexuals tipificats al títol VIII de la Llei orgànica 10/1995, de 23 de novembre, del Codi Penal, així com per qualsevol delicte de tràfic d’éssers humans tipificat al títol VII *bis* del Codi Penal. Aquesta circumstància s’ha d’acreditar mitjançant la certificació negativa del Registre Central de Delinqüents Sexuals.
2. L’Institut obté l’autorització escrita i signada dels representants legals de l’alumnat menor d’edat, tret dels emancipats legalment, per participar en aquest projecte de formació professional dual.
3. L’Institut obté, a través dels representants legals del menor, les autoritzacions i els permisos necessaris amb els quals se subscriguin, el compromís de confidencialitat i, si escau, l’acceptació escrita de les normes de règim interior de l’entitat.

## Novena. Igualtat

Les parts signants estan compromeses amb la igualtat i la no discriminació, i garanteixen l’accés de les dones i dels homes a la formació professional. Poden establir accions positives específiques que corregeixin les situacions de subrepresentació d’un sexe o de l’altre en determinades especialitats i portar a terme accions d’orientació professional no sexista, així com respectar els drets de les persones LGBTI.

## Desena. Comissió de seguiment

Per seguir i coordinar les accions determinades en aquest conveni es constitueix una comissió de seguiment integrada, com a mínim, per un representant de cadascuna de les parts, designat pels signataris del conveni.

El president/a d’aquesta comissió de seguiment és el director/a de l’Institut o la persona en qui delegui.

Aquesta comissió actua segons el règim de funcionament que ella mateixa estableix.

Són funcions de la comissió:

1. Seguir, vigilar i controlar les actuacions establertes en el conveni, amb l’objectiu d’acomplir l’objecte del conveni.
2. Analitzar i valorar el desplegament dels acords i els resultats.
3. Resoldre les qüestions sobre la interpretació i el desplegament dels acords.
4. Resoldre l’incompliment de les obligacions i dels compromisos assumits per cadascuna de les parts.
5. Determinar les conseqüències aplicables en el cas que les parts incompleixin els compromisos.
6. Fer el seguiment i l’avaluació de les condicions de desenvolupament de la formació dual.
7. Fixar l’import de la beca, tenint en compte el que s’estableix en la clàusula segona.
8. Aixecar acta dels acords d’organització de la formació en alternança i d’altres de rellevants que s’adoptin en cadascuna de les reunions, i enviar-les a les institucions participants d’aquest conveni.
9. Elaborar un informe anual de valoració global del conveni, preferentment un mes abans de la data prevista de finalització de les actuacions objecte del conveni. Aquest informe s’ha de presentar a les parts que el signen, perquè en puguin avaluar els resultats. El centre educatiu ha d’arxivar l’informe i tenir-lo a disposició de la Inspecció d’Educació. Aquest informe forma part de la documentació del sistema de qualitat dels centres.
10. Coordinar, si s’escau, les actuacions amb altres comissions de seguiment que estiguin relacionades amb el compliment dels objectius d’aquest conveni.
11. Exposar, en les reunions de la comissió, les activitats formatives que s’han fet, perquè en tinguin coneixement els membres de la comissió i puguin fer, si escau, propostes de millora.

La comissió s’ha de reunir regularment durant el curs i, almenys, un cop cada curs, o sempre que ho sol·liciti una de les parts a la presidència de la comissió.

Onzena. Assegurances

1. Compromisos del Departament d’Educació

1. El Departament d’Educació disposa d’una pòlissa d’assegurança de responsabilitat patrimonial i civil que cobreix els danys causats a terceres persones pels empleats i dependents en l’exercici de les seves funcions o de l’activitat professional per compte d’aquells, per acció o omissió durant l’exercici de la seva activitat, així com la responsabilitat civil professional.
2. Si la formació en alternança es du a terme en un projecte de mobilitat requereix, a més, una pòlissa d’assegurança de viatges, la qual ha d’incloure:

* Assistència a les persones
* Demores del viatge
* Cancel·lacions del viatge per causes justificades
* Pèrdua, robatori, destrucció o demora de l’equipatge
* Mort o invalidesa per accident de l’assegurat en el transcurs del viatge i fora del seu domicili habitual
* Responsabilitat civil privada de l’assegurat.

1. El Departament d’Educació disposa també d’una pòlissa d’assegurança de mort o d’invalidesa per accidents personals dels alumnes d’ensenyaments secundaris postobligatoris que fan pràctiques o estades en empreses, i dels professors i tutors del centre docent que participin en el projecte.

2. Compromisos de l’entitat

1. L’entitat disposa d’una pòlissa d’assegurança de responsabilitat patrimonial i civil que cobreix els danys causats a terceres persones pels empleats i dependents en l’exercici de les seves funcions o de l’activitat professional per compte d’aquells, per acció o omissió durant l’exercici de la seva activitat, així com la responsabilitat civil professional.
2. Les condicions de què gaudeixi el personal laboral de l’empresa han de ser extensives a l’alumnat de formació dual amb beca.

Dotzena. Ampliació a nous cicles formatius

1. Les parts signants poden acordar incorporar a aquest conveni nous programes de formació i inserció, que ofereix l’Institut, mitjançant la signatura d’una addenda a aquest conveni.
2. Aquesta addenda s’ha d’enviar a la Direcció General de Formació Professional Inicial perquè es registri pels mitjans que la direcció general competent determini.

## Tretzena. Imatge corporativa, responsabilitat social i propietats intel·lectual i industrial

1. La publicitat que es faci del present conveni, així com les publicacions, les comunicacions o els documents relatius a activitats elaborades en el marc del conveni mateix, han d’incloure la referència a la col·laboració entre el centre educatiu i l’entitat, i han de ser respectuoses amb la imatge de les institucions compromeses. En totes les activitats que es duguin a terme en virtut d’aquest conveni han de figurar els logotips respectius.
2. La denominació de cadascuna de les parts, les seves marques registrades, logotips i qualsevol signe distintiu són propietat exclusiva de cadascuna.
3. Cap de les parts signants del present conveni pot utilitzar marques, distintius o qualsevol dret de propietat industrial o intel·lectual de l’altra part per a fins diferents dels indicats expressament en aquest conveni.
4. La utilització per una de les parts de les marques i qualsevol altre dret de propietat industrial o intel·lectual titularitat de l’altra part per als fins establerts en el present conveni, no comporta de cap manera l’adquisició de cap dret sobre aquells.
5. Quan així estigui obligada legalment, l’entitat ha d’informar del contingut del present conveni a la representació legal dels treballadors.
6. Els drets de propietat intel·lectual i industrial derivats de l’activitat de l’alumne/a en l’estada formativa són titularitat de l’empresa, que ha d’esmentar l’autoria en la difusió del treball elaborat per l’alumne/a.
7. Els drets de propietat industrial i intel·lectual de l’entitat, que ha fet conèixer al Departament d’Educació, s’han de protegir i mantenir, així com comunicar-ne a l’entitat l’ús no apropiat.

## Catorzena. Publicitat de l’acord, transparència i bon govern

El Departament d’Educació i l’entitat, d’acord amb els principis de transparència i informació públiques, fan públic els acords d’aquest conveni i actuen d’acord amb els principis ètics i les regles de conducta establerts a l’article 55 de la Llei 19/2014, del 29 de desembre, de transparència, accés a la informació pública i bon govern.

El Departament d’Educació, d’acord amb el que disposa l’article 110.3 de la Llei 26/2010, de 3 d’agost, de règim jurídic i de procediment de les administracions públiques de Catalunya, publica els convenis que subscriu al web del Registre de Convenis de Col·laboració i Cooperació, accessible des del Portal de la Transparència, i al *Diari Oficial de la Generalitat de Catalunya*.

## Quinzena. Vigència

1. Aquest conveni entra en vigor <el/l’> <dia> <de/d’> <mes> de <any>, i és vigent fins <al/a l’> <dia> <de/d’> <mes> de <any> (com a màxim quatre anys de vigència).

2. La vigència d’aquest conveni no té pròrroga.

## Setzena. Causes d’extinció

Són causes de resolució:

1. El transcurs del termini de vigència del conveni.
2. L’acord unànime de tots els signants.
3. L’incompliment de les obligacions i dels compromisos assumits per part d’algun dels signants.

En aquest cas, qualsevol de les parts pot notificar a la part incomplidora un requeriment perquè compleixi en un termini determinat les obligacions o els compromisos que es consideren incomplerts. Aquest requeriment s’ha de comunicar al responsable del mecanisme de seguiment, vigilància i control de l’execució del conveni i a les altres parts signants.

Si, un cop transcorregut el termini indicat en el requeriment, l’incompliment persisteix, la part que el va adreçar ha de notificar a les parts signants la concurrència de la causa de resolució. Aleshores el conveni s’entén resolt.

1. Per decisió judicial declaratòria de la nul·litat del conveni.
2. Per manca de prou alumnat matriculat, segons els mínims establerts oportunament pel Departament d’Educació.
3. Per qualsevol altra causa general establerta en la legislació vigent.

Dissetena. Naturalesa i jurisdicció

1. Aquest conveni té naturalesa administrativa i li és aplicable el capítol II del títol IX de la Llei 26/2010, del 3 d’agost, de règim jurídic i de procediment de les administracions públiques de Catalunya; el capítol VI del títol preliminar de la Llei 40/2015, d’1 d’octubre, de règim jurídic del sector públic, i el Decret 52/2005, de 5 d’abril, de creació i regulació del Registre de convenis de col·laboració i cooperació.
2. Les qüestions litigioses sorgides sobre la interpretació, la modificació, la resolució i els efectes d’aquest conveni que no es puguin resoldre d’acord amb el que es determina en el mecanisme de seguiment, vigilància i control que es crea a la clàusula desena, han de ser resoltes per la jurisdicció contenciosa administrativa de la Llei 29/1998, de 13 de juliol, reguladora d’aquesta jurisdicció.

Per tal que així consti, i com a prova de conformitat, les parts signen aquest conveni.

|  |  |
| --- | --- |
| **Per part de l’Administració de la Generalitat, mitjançant el Departament d’Educació** | **Per part de <nom de l’entitat>** |
|  |  |
| El/La director/a per delegació del conseller per la Resolució EDU/3339/2020, de 17 de desembre | <càrrec del signatari/ària> |

## Annex 1. Relació de programes de formació i inserció, i institut objecte d’aquest conveni

| **Centre educatiu** | **Població** | **Codi de centre** | **Programa de formació i inserció** | **Codi del programa de formació i inserció** |
| --- | --- | --- | --- | --- |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

## Annex 2. Relació de centres de treball de cadascuna de les parts signatàries com a entitat

<nom de l’entitat >

| Centre de treball | Adreça | Població |
| --- | --- | --- |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |